**SVET MRAVLJICE**

S Katarino, ki ustvarja te novice, sva prijateljici. V teh dneh se dogaja marsikaj, kar si ne želimo. Mogoče pa nam je zato dano več časa za pogovor s prijatelji…kar je fino, kajne. In tako se nama je utrnila ideja, da kaj napišem in delim z vami.

Živim ob gozdu, zato me vsak prost trenutek pot odnese na sprehod vanj. Ker sem njegova redna gostja, imam poiskanih nekaj najljubših mest za postanek.

Tako se oni dan spet ustavim na gozdnem robu, ki nudi razgled na Triglav in sončni zahod (vem, kičasto). In se usedem pod »svoje drevo«. Najprej gledam v daljavo in globoko zadiham…da si oddahnem od vseh teh novic o koronavirusu. Vsi mediji nas zasipajo z novicami o njem (in prav je, da upoštevamo vsa navodila!) Potem pogledam navzdol…ne vem, mogoče zaradi teže misli. In potem zagledam na korenini ,na kateri sedim, mravljico. In v tistem trenutku pomislim: » V svetu te mravljice pa ni koronavirusa!?!?! Poglej ,kako igrivo leze po mahu in z lahkoto premaguje njegove vejice. Kam pa gre? Navzgor po deblu... in izgine v razpoki lubja. Kje pa je ? O, glej jo .. prileze ven in šiba naprej. In potem se potopim v lubje… ena zmeda razpok in lusk... ali pa čudovita urejenost narave!!!

In tako opazujem , ne vem koliko mnogo časa, svet mravljice... in veste kaj? Pozabila sem na koronavirus!!! Tudi v mojem svetu ga ni, ko se poglobim v njen svet! Kako je to fino! In potem pomislim... koliko je v tem gozdu bitij, ki ne poznajo koronavirusa!!!

Imam idejo, da se malo odpočijemo od skrbi v zvezi z njim. Če nimaš možnosti za samoten sprehod po gozdu, poglej skozi okno stanovanja in počakaj, da prileti mimo ptica, žuželka... mogoče se sprehodi po cesti kužek ali muc. Ali pa imaš mogoče hišnega ljubljenčka? Vzemi si 10 minut in ga opazuj…do potankosti…kako je lep, mehak, lušten, zanimiv, zabaven. Potipaj ga, zaznaj ga z vsemi svojimi čuti. In če nimaš niti te možnosti, poišči pajka v stanovanju. Zagotovo najdeš vsaj enega!

 Ne govorim, da ignorirajmo dogajanje s koronavirusom. Bi pa vsakomur koristila kratka pavza od njega, mar ne? V teh dneh se zdi, da je njegov svet edini svet, ki obstaja. Pa ni! Je svet mravljice... in mucka... in pajka…in tvoj svet, ki naj bo poleg vsega, kar življenje ponuja. V tem trenutku tudi virus, nikakor pa ne samo njega.

Želim vam pisan svet.

**Mateja Rotar, dr. dent., med.**